《萧含誉自楚中来访留集二首 其二》
明代·胡应麟

狂歌青桂下，醉舞绿筠前。越绝书犹著，湘累赋已传。

风葭云梦笛，雪苇洞庭船。归路甔甀近，能无问太玄。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。